title: Directiva Consiliului din 19 decembrie 1988 privind normele zootehnice care se aplică animalelor reproducătoare din specia porcină

text:
               03/Volumul 07

               RO

               Jurnalul Ofícial al Uniunii Europene

               39

         31988L0661

               L 382/36

               JURNALUL OFÍCIAL AL UNIUNII EUROPENE

      DIRECTIVA CONSILIULUI

   din 19 decembrie 1988
   privind normele zootehnice care se aplică animalelor reproducătoare din specia porcină
   (88/661/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene, în special articolul 43,
   având în vedere propunerea Comisiei (1),
   având în vedere avizul Parlamentului European (2),
   având în vedere avizul Comitetului Economic și Social (3),
   întrucât creșterea și producția de animale din specia porcină are un rol foarte important în agricultura Comunității; întrucât poate constitui o sursă de venit pentru o mare parte a populației agricole;
   întrucât se impune încurajarea producției de animale din specia porcină iar rezultatele satisfăcătoare din acest domeniu depind în mare măsură de utilizarea animalelor reproducătoare de rasă pură sau de utilizarea animalelor reproducătoare hibride;
   întrucât, până în prezent, în cadrul politicii lor naționale de creștere a animalelor, majoritatea statelor membre au depus eforturi pentru a încuraja producția de animale care să corespundă normelor zootehnice bine stabilite; întrucât existența inegalităților în aplicarea acestor politici poate constitui un impediment pentru schimburile intracomunitare;
   întrucât, pentru a elimina aceste inegalități și pentru a contribui astfel la creșterea productivității în sectorul agricol respectiv, se impune liberalizarea progresivă a schimburilor intracomunitare pentru toate animalele reproducătoare; întrucât liberalizarea totală a schimburilor intracomunitare presupune o armonizare suplimentară ulterioară, mai ales în ceea ce privește acceptarea la reproducere și criteriile de înscriere în registrele genealogice sau în registrele curente;
   întrucât statele membre trebuie să aibă posibilitatea de a solicita prezentarea certificatelor stabilite în conformitate cu o procedură comunitară;
   întrucât se impune adoptarea unor măsuri de punere în aplicare; întrucât, pentru a pune în aplicare măsurile respective, este necesar să se stabilească o procedură prin care să se instaureze o cooperare strânsă între statele membre și Comisie în cadrul Comitetului veterinar permanent instituit de Consiliu prin Decizia 77/505/CEE (4);
   întrucât, în așteptarea deciziilor comunitare suplimentare, cu respectarea reglementărilor generale din tratat, statele membre își pot păstra dispozițiile naționale;
   întrucât trebuie prevăzut ca importurile de porcine reproducătoare provenind din țările terțe să nu poată fi efectuate în condiții mai favorabile decât cele aplicate în cadrul Comunității;
   întrucât, având în vedere condițiile particulare care există în Spania și Portugalia, este necesar să se stabilească o perioadă suplimentară pentru punerea în aplicare a prezentei directive,
   ADOPTĂ PREZENTA DIRECTIVĂ:
   CAPITOLUL I
   Definiții
   Articolul 1
   În sensul prezentei directive:

               (a)

                  reproducători porcini de rasă pură reprezintă orice animal din specia porcină ai cărui părinți și bunici sunt înscriși sau înregistrați într-un registru genealogic al aceleiași rase și care, la rândul său, este fie înscris, fie înregistrat și urmând a fi înscris în acest registru;

               (b)

                  reproducători porcini hibrizi reprezintă orice animal din specia porcină care corespunde următoarelor condiții:

                           1.

                           provine dintr-o încrucișare planificată:

                                       —

                                       fie între reproducători porcini de rasă pură aparținând unor rase sau descendențe diferite;

                                       —

                                       fie între animale care sunt rezultatul unei încrucișări între rase sau descendențe diferite;

                                       —

                                       fie între animale aparținând unei rase pure și uneia dintre categoriile menționate mai sus;

                           2.

                           trebuie să fie înscris într-un registru curent;

               (c)

                  registru genealogic reprezintă orice registru, fișier sau suport electronic:

                           —

                           ținut fie de o asociație de crescători aprobată oficial de statul membru în care își are sediul această asociație, fie de un serviciu oficial al statului membru respectiv.
                           Statele membre pot stabili că registrul genealogic poate fi ținut și de o organizație de creștere a animalelor agreată oficial de statul membru în care își are sediul această organizație;

                           —

                           în care sunt înscriși sau înregistrați reproducători porcini de rasă pură aparținând unei rase determinate, cu menționarea ascendenților acestora;

               (d)

                  registru curent reprezintă orice registru, fișier sau suport electronic:

                           —

                           ținut fie de o asociație de crescători, de o organizație de creștere a animalelor sau de o exploatație particulară agreată oficial de către statul membru în care își are sediul asociația, organizația sau exploatația, fie de un serviciu oficial al statului membru respectiv;

                           —

                           în care sunt înscrise animalele reproducătoare porcine hibride, cu menționarea ascendenței acestora.

         CAPITOLUL II
   Reglementări pentru schimburile intracomunitare de animale reproducătoare porcine de rasă pură
   Articolul 2
   (1)   Statele membre nu pot interzice, restrânge sau împiedica din motive zootehnice:

               —

               schimburile intracomunitare având ca obiect animale reproducătoare porcine de rasă pură precum și sperma, ovulele și embrionii acestora;

               —

               crearea de registre genealogice în măsura în care corespund condițiilor stabilite în temeiul articolului 6;

               —

               aprobarea oficială a asociațiilor de crescători sau a organizațiilor de producție menționate la articolul 1 litera (c), care dețin sau creează registre genealogice în conformitate cu articolul 6.

         (2)   Cu toate acestea, statele membre își pot menține dispozițiile naționale conforme cu reglementările generale din tratat până la data intrării în vigoare a deciziilor comunitare aferente, în conformitate cu mențiunile de la articolele 3, 5 și 6.
   Articolul 3
   Consiliul, hotărând cu majoritate calificată la propunerea Comisiei, adoptă până la 31 decembrie 1990 dispozițiile comunitare de acceptare la reproducere a animalelor porcine reproducătoare de rasă pură.
   Articolul 4
   (1)   Asociațiile de crescători și/sau organizațiile de producție menționate la articolul 1 litera (c), aprobate oficial de un stat membru și/sau serviciul oficial al statului membru, nu se pot opune înregistrării în registrele lor genealogice a animalelor porcine reproducătoare de rasă pură provenind dintr-un alt stat membru, în cazul în care acestea corespund standardelor fixate în temeiul articolului 6.
   (2)   Cu toate acestea, statele membre pot solicita sau admite ca anumite animale porcine reproducătoare de rasă pură, expediate de un alt stat membru și având caracteristici specifice care le diferențiază de populația aceleiași rase din statul membru de destinație, să fie înregistrate la o secțiune separată a registrului genealogic al rasei căreia îi aparțin.
   Articolul 5
   Statele membre pot cere ca animalele porcine reproducătoare de rasă pură precum și sperma, ovulele și embrionii acestora, să fie însoțite în momentul comercializării de certificate stabilite în temeiul articolului 6.
   Articolul 6
   (1)   În conformitate cu procedura prevăzută la articolul 11 sunt determinate:

               —

               metodele de control al performanțelor și de apreciere a valorii genetice a reproducătoarelor porcine de rasă pură;

               —

               criteriile de creare a registrelor genealogice;

               —

               criteriile de înscriere în registrele genealogice;

               —

               criteriile de aprobare și de supraveghere a asociațiilor de crescători și/sau a organizațiilor de producție menționate la articolul 1 litera (c) care dețin sau creează registre genealogice;

               —

               certificatul menționat la articolul 5.

         (2)   Până la data intrării în vigoare a dispozițiilor prevăzute la alineatul (1), controalele menționate la alineatul (1) prima liniuță și efectuate oficial în fiecare stat membru, precum și registrele genealogice sunt recunoscute de restul statelor membre.
   CAPITOLUL III
   Reglementări pentru schimburile intracomunitare de animale reproducătoare porcine hibride
   Articolul 7
   (1)   Statele membre nu pot interzice, restrânge sau împiedica din motive zootehnice:

               —

               schimburile intracomunitare având ca obiect reproducătoarele porcine hibride precum și sperma, ovulele și embrionii acestora;

               —

               crearea de registre curente, în măsura în care corespund condițiilor stabilite în temeiul articolului 10;

               —

               aprobarea oficială a asociațiilor de crescători și/sau a organizațiilor de producători și/sau a exploatațiilor private menționate la articolul 1 litera (d) care dețin sau creează registre curente în temeiul articolului 10.

         (2)   Cu toate acestea, statele membre își pot menține dispozițiile naționale conforme cu reglementările generale din tratat până la data intrării în vigoare a deciziilor comunitare aferente menționate la articolele 8, 9 și 10.
   Articolul 8
   Consiliul, hotărând cu majoritate calificată la propunerea Comisiei, adoptă până la 31 decembrie 1990 dispozițiile comunitare privind acceptarea la reproducere a reproducătoarelor porcine hibride.
   Articolul 9
   Statele membre pot solicita ca reproducătoarele porcine hibride precum și sperma, ovulele și embrionii acestora să fie însoțite în momentul comercializării de certificatele stabilite în temeiul articolului 10.
   Articolul 10
   (1)   În conformitate cu procedura prevăzută la articolul 11 sunt determinate:

               —

               metodele de control a performanțelor și de apreciere a valorii genetice a reproducătoarelor porcine hibride;

               —

               criteriile de creare a registrelor curente;

               —

               criteriile de înscriere în registrele curente;

               —

               criteriile de aprobare și de supraveghere a asociațiilor de crescători și/sau a organizațiilor de producție menționate la articolul 1 litera (d) care dețin sau creează registre curente;

               —

               certificatul menționat la articolul 9.

         (2)   Până la data intrării în vigoare a dispozițiilor prevăzute la alineatul (1), controalele menționate la alineatul (1) prima liniuță și efectuate oficial în fiecare stat membru, precum și registrele curente sunt recunoscute de restul statelor membre.
   CAPITOLUL IV
   Dispoziții generale
   Articolul 11
   (1)   În cazul în care se face referință la procedura definită în prezentul articol, comitetul zootehnic permanent instituit prin Decizia 77/505/CEE, în continuare denumit „comitet”, este convocat fără întârziere de președintele său, fie la inițiativa acestuia, fie la cererea unui stat membru.
   (2)   În cadrul comitetului, voturile statelor membre respectă ponderea prevăzută la articolul 148 alineatul (2) din tratat. Președintele nu participă la vot.
   (3)   Reprezentantul Comisiei prezintă un proiect de măsuri care urmează a fi adoptate. Comitetul emite avizul său cu privire la aceste măsuri într-un interval pe care președintele îl poate fixa în funcție de urgența problemelor examinate. Comitetul se pronunță cu o majoritate de 54 de voturi.
   (4)   Comisia adoptă măsurile respective și le pune în aplicare imediat în cazul în care sunt conforme cu avizul comitetului.
   În cazul în care măsurile respective nu sunt conforme cu avizul comitetului sau când nu există un astfel de aviz, Comisia prezintă Consiliului fără întârziere o propunere cu privire la măsurile care urmează a fi adoptate.
   Consiliul adoptă măsurile cu majoritate calificată. Dacă la expirarea termenului de trei luni de la data la care a fost sesizat, Consiliul nu adoptă nici o măsură, Comisia adoptă propunerile și le pune imediat în aplicare.
   Articolul 12
   Până la punerea în aplicare a unei reglementări comunitare în acest domeniu, condițiile zootehnice care se aplică importului de reproducătoare porcine de rasă pură și hibride provenind din țările terțe nu trebuie să fie mai favorabile decât cele în vigoare pentru schimburile intracomunitare.
   Articolul 13
   Statele membre pun în aplicare actele cu putere de lege și actele administrative necesare pentru a se conforma prezentei directive până la 1 ianuarie 1991. Statele membre informează de îndată Comisia cu privire la intrarea în vigoare a acestora.
   Cu toate acestea, Spania și Republica Portugheză beneficiază de o perioadă suplimentară de doi ani pentru a se conforma prezentei directive cu excepția cazului în care Consiliul, votând propunerea Comisiei cu o majoritate calificată, decide prelungirea acestei derogări.
   Articolul 14
   Prezenta directivă se adresează statelor membre.

      Adoptată la Bruxelles, 19 decembrie 1988.

            Pentru Consiliu

            Președintele

         Y. POTTAKIS

      (1)  JO C 44, 21.2.1980, p. 12.

      (2)  JO C 147, 16.6.1980, p. 34.

      (3)  JO C 182, 21.7.1980, p. 5.

      (4)  JO L 206, 12.8.1977, p. 11.


title: Directiva 2014/38/UE a Comisiei din 10 martie 2014 de modificare a anexei III la Directiva 2008/57/CE a Parlamentului European și a Consiliului în ceea ce privește poluarea fonică  Text cu relevanță pentru SEE

text:
               11.3.2014

               RO

               Jurnalul Oficial al Uniunii Europene

               L 70/20

      DIRECTIVA 2014/38/UE A COMISIEI

   din 10 martie 2014
   de modificare a anexei III la Directiva 2008/57/CE a Parlamentului European și a Consiliului în ceea ce privește poluarea fonică
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2008/57/CE a Parlamentului European și a Consiliului din 17 iunie 2008 privind interoperabilitatea sistemului feroviar în Comunitate (1), în special articolul 30 alineatul (3),
   întrucât:

               (1)

               Ar trebui evitată existența unor dispoziții naționale mai stricte privind zgomotul produs de materialul rulant nou și modernizat, deoarece acest lucru ar afecta negativ interoperabilitatea sistemului feroviar. Prin urmare, Deciziile 2008/232/CE (2) și 2011/229/UE (3) ale Comisiei, adoptate în temeiul Directivei 2008/57/CE, au stabilit niveluri maxime de zgomot pentru materialul rulant nou de mare viteză și pentru cel convențional.

               (2)

               Punctul 1.4.4 din anexa III la Directiva 2008/57/CE prevede că funcționarea sistemului feroviar trebuie să respecte reglementările existente privind poluarea fonică. Această cerință esențială este necesară pentru a se preciza parametrii de zgomot de bază, astfel cum sunt stabiliți la punctele 4.2.1, 4.2.2 și 4.2.3 din anexa la Decizia 2011/229/UE și la punctele 4.2.6.5.2, 4.2.6.5.3, 4.2.6.5.4 și 4.2.7.6 din anexa la Decizia 2008/232/CE.

               (3)

               Punctul 1.4.4 din anexa III la Directiva 2008/57/CE se referă la reglementările existente care nu sunt specificate în detaliu. Prin urmare, pentru a se evita ambiguitatea și a se stipula obiectivul general preconizat al prezentei directive în ceea ce privește zgomotul, punctul respectiv ar trebui modificat.

               (4)

               Măsurile prevăzute de prezenta directivă sunt conforme cu avizul comitetului instituit în temeiul articolului 29 alineatul (1) din Directiva 2008/57/CE,

         ADOPTĂ PREZENTA DIRECTIVĂ:
   Articolul 1
   Punctul 1.4.4 din anexa III la Directiva 2008/57/CE se înlocuiește cu următorul text:

                  „1.1.4.

                  Prin proiectare și exploatare, sistemul feroviar nu trebuie să genereze un nivel inadmisibil de emisii de zgomot:

                              —

                              în zonele apropiate infrastructurii feroviare, astfel cum este definită la articolul 3 din Directiva 2012/34/UE; și

                              —

                              în cabina mecanicului de locomotivă.”

   Articolul 2
   (1)   Statele membre adoptă actele cu putere de lege și actele administrative necesare pentru a se conforma prezentei directive până cel mai târziu la 1 ianuarie 2015. Statele membre comunică Comisiei textul acestor acte.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   (3)   Republica Cipru și Republica Malta nu au obligația de a transpune și a aplica prezenta directivă atât timp cât nu există un sistem feroviar pe teritoriile lor.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 10 martie 2014.

            Pentru Comisie

            Președintele

         José Manuel BARROSO

      (1)  JO L 191, 18.7.2008, p. 1.

      (2)  Decizia 2008/232/CE a Comisiei din 21 februarie 2008 privind o specificație tehnică pentru interoperabilitate cu privire la subsistemul „material rulant” al sistemului feroviar transeuropean de mare viteză (JO L 84, 26.3.2008, p. 132).

      (3)  Decizia 2011/229/UE a Comisiei din 4 aprilie 2011 privind specificațiile tehnice de interoperabilitate cu privire la subsistemul „material rulant – zgomot” al sistemului feroviar transeuropean convențional (JO L 99, 13.4.2011, p. 1).


title: Directiva Consiliului din 12 octombrie 1971 de apropiere a legislațiilor statelor membre referitoare la măsurarea masei hectolitrice a cerealelor

text:
               13/Volumul 01

               RO

               Jurnalul Ofícial al Uniunii Europene

               173

         31971L0347

               L 239/1

               JURNALUL OFÍCIAL AL UNIUNII EUROPENE

      DIRECTIVA CONSILIULUI

   din 12 octombrie 1971
   de apropiere a legislațiilor statelor membre referitoare la măsurarea masei hectolitrice a cerealelor
   (71/347/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene, în special articolul 100,
   având în vedere propunerea Comisiei,
   având în vedere avizul Adunării parlamentare (1),
   având în vedere avizul Comitetului Economic și Social (2),
   întrucât aparatele și metodele utilizate în statele membre pentru măsurarea masei la hectolitru de cereale sunt disparate și au o incidență directă asupra funcționării pieței interne; întrucât o apropiere a legislațiilor în acest domeniu trebuie să faciliteze schimburile, nu numai de cereale, ci și de mijloace de măsurare;
   întrucât, în acest scop, trebuie definită o caracteristică specială, denumită „masa hectolitrică CEE” și să se fixeze cerințele tehnice pe care trebuie să le îndeplinească aparatele-etalon cu ajutorul cărora se stabilește această valoare de referință;
   întrucât mijloacele de măsurare care au o precizie definită în raport cu aceea a aparatelor etalon și care au făcut obiectul controalelor prevăzute în Directiva Consiliului din 26 iulie 1971 de apropiere a legislațiilor statelor membre referitoare la dispozițiile comune mijloacelor de măsurare și metodelor de control metrologic (3) oferă garanții suficiente pentru a fi utilizate legal în toate statele membre; întrucât, în consecință, ele sunt comercializabile în toată Comunitatea;
   întrucât este necesar să se interzică în comerțul între statele membre măsurarea masei hectolitrice a cerealelor conform dispozițiilor sau uzanțelor diverse aplicate în Comunitate; întrucât utilizarea exclusivă și obligatorie a unei mase hectolitrice CEE, comună tuturor statelor membre, previne orice contestație în cadrul schimburilor intracomunitare asupra acestui mod de măsurare,
   ADOPTĂ PREZENTA DIRECTIVĂ:
   Articolul 1
   Prezenta directivă se referă la:

               (a)

               definirea caracteristicii cerealelor, denumită masă hectolitrică CEE (EEG- natuurgewicht EWG- Schüttdichte, peso ettolitrico CEE);

               (b)

               recomandările de realizare tehnică și de utilizare a aparatului-etalon de referință care intervine în definirea masei hectolitrice CEE;

               (c)

               condițiile pe care trebuie să le îndeplinească aparatele de lucru care servesc la măsurarea masei hectolitrice CEE

         Articolul 2
   (1)   Masa hectolitrică CEE este raportul dintre masa exprimată în kilograme și volumul exprimat în hectolitri, determinat pentru orice fel de cereale prin măsurarea cu un aparat și după o metodă conforme cu dispozițiile prezentei directive.
   (2)   Se numește masă hectolitrică CEE „de referință” masa hectolitrică CEE obținută prin măsurarea cu un aparat etalon, comunitar sau național, construit și utilizat conform capitolelor I și II din anexa I.
   (3)   Masa hectolitrică CEE de referință se exprimă în kilograme per hectolitru, valoarea fiind exprimată cu două zecimale.
   Articolul 3
   (1)   Aparatul-etalon comunitar este depus la serviciului de metrologie din Republica Federală Germania. La fiecare 10 ani, aparatele-etalon naționale sunt verificate și ajustate conform anexei I, prin comparație cu aparatul-etalon comunitar, cu ajutorul unui aparat-etalon transportabil de același tip.
   (2)   Un aparat-etalon transportabil este aparatul fără dispozitiv de cântărire, dar ale cărui caracteristici sunt identice cu cele ale aparatelor-etalon comunitare și naționale.
   Articolul 4
   (1)   Denumirea de masă hectolitrică CEE nu poate fi utilizată în comerț decât pentru cântărirea cerealelor care au fost măsurate cu aparate care îndeplinesc cerințele din prezenta directivă.
   (2)   Pentru comerțul de cereale între statele membre, caracteristica desemnată sub denumirea de masă hectolitrică nu poate fi decât masa hectolitrică CEE definită mai sus.
   Articolul 5
   Mijloacele de măsurare care servesc la determinarea în comerț a masei hectolitrice CEE a cerealelor sunt cele care răspund cerințelor din anexa II.
   Acestea fac obiectul unei aprobări CEE a modelului și sunt supuse unei verificări inițiale CEE.
   Acestea sunt construite și utilizate în condițiile precizate în certificatul de aprobare CEE al modelului.
   Acestea poartă marca și etichetele CEE.
   Articolul 6
   Statele membre nu pot refuza, interzice sau restrânge introducerea pe piață și punerea în funcțiune a mijloacelor de măsurare care servesc la determinarea masei hectolitrice CEE, purtând sigla de aprobare CEE a modelului și marca de verificare inițială CEE.
   Articolul 7
   (1)   Statele membre pun în aplicare actele cu putere de lege și actele administrative necesare pentru a se conforma prezentei directive în termen de 18 luni de la notificarea acesteia și informează de îndată Comisia cu privire la aceasta.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 8
   Prezenta directivă se adresează statelor membre.

      Adoptată la Luxemburg, 12 octombrie 1971.

            Pentru Consiliu

            Președintele

         L. VIGLIANESI

      (1)  JO C 63, 28.5.1969, p. 27.

      (2)  JO C 4, 14.1.1969, p. 4.

      (3)  JO L 202, 6.9.1971, p. 1.
   ANEXA I
   APARATELE-ETALON CARE SERVESC LA MĂSURAREA MASEI HECTOLITRICE CEE A CEREALELOR
   I.   CERINȚE DE CONSTRUCȚIE
   1.   Aparatele-etalon sunt formate dintr-un recipient de măsurare, un dispozitiv de umplere, raclorul, greutățile și recipientul de umplere.
   Toate părțile componente ale aparatelor trebuie să fie construite astfel încât toate suprafețele care vin în contact cu cerealele să fie netede și realizate dintr-un metal rezistent chimic la coroziune (de exemplu: alamă, oțel inoxidabil) și suficient de gros pentru a-și păstra forma în condiții normale de utilizare.
   2.   Recipientul de măsurare
   2.1.   Recipientul de măsurare are forma unui cilindru circular drept, a cărui margine superioară este șlefuită, urmând un plan perpendicular pe axa sa.
   2.2.   În timpul operațiunii de umplere, recipientul de măsurare se află în aceeași poziție sub dispozitivul de umplere.
   2.3.   Deasupra recipientului de măsurare, aflat în poziția de umplere, este fixat un inel de umplere, care are aceeași axă și același diametru interior ca recipientul de măsurare. Raclorul se deplasează între cele două componente, într-o fantă.
   3.   Dispozitivul de umplere
   3.1.   Dispozitivul de umplere este compus din pâlnia de umplere prevăzută cu un obturator și un dispozitiv de reglare.
   3.2.   Pâlnia de umplere are forma unui trunchi de con, la care sunt atașate o parte superioară cilindrică și un ajutaj inferior de golire, cu forma ușor tronconică, prevăzut cu un obturator.
   3.3.   Pâlnia de umplere este fixată în așa fel încât, în poziția de umplere, axa sa este verticală și coincide cu cea a recipientului de măsurare.
   3.4.   Dispozitivul de reglare are o formă bine determinată. El coboară în ajutajul inferior, iar poziția sa este reglabilă în plan vertical. Axa sa coincide cu cea a pâlniei de umplere.
   4.   Raclorul
   4.1.   Raclorul este compus din lama de raclaj, dispozitivul de ghidare și greutatea de tracțiune.
   4.2.   Lama de raclaj este plană, orizontală și nu se deformează în timpul folosirii.
   4.3.   Dispozitivul de ghidare obligă lama să se deplaseze între marginea inferioară a inelului și marginea superioară a recipientului de măsurare.
   4.4.   Sub acțiunea greutății de tracțiune, lama se deplasează cu o mișcare continuă prin cereale.
   4.5.   După umplerea și cântărirea recipientului de măsurare, cerealele în exces, aflate deasupra lamei de raclaj, în inelul de umplere, sunt adunate într-un recipient colector.
   5.   Dispozitivul de cântărire
   5.1.   Recipientul de măsurare plin cu cereale este cântărit cu ajutorul unei balanțe cu brațe egale, cu limita maximă de cântărire de 50 kg.
   5.2.   Masa talerului pentru greutăți al balanței echilibrează masa recipientului de măsurare gol.
   6.   Ansamblul
   6.1.   Părțile componente ale aparatului, în afară de recipientul de măsurare și balanța, sunt fixate de un șasiu, astfel încât marginea superioară a recipientului de măsurare, în poziția de umplere, să se găsească în plan orizontal.
   6.2.   Șasiul aparatului este prevăzut cu un fir cu plumb de cel puțin 500 mm lungime sau cu o nivelă cu bulă de aer. Aceste dispozitive se plasează între repere atunci când marginea superioară a recipientului de măsurare, în poziție de umplere, se află în plan orizontal.
   7.   Dimensiunile diferitelor elemente

               Recipientul de măsurare

               Diametrul interior

               295 mm ± 1 mm

               Volum

               20 l ± 0,01 l

               Distanța dintre suprafața interioară a bazei recipientului și marginea inferioară a ajutajului inferior de golire al pâlniei de umplere

               500 mm ± 2 mm

               Distanța între lama de raclaj și marginea recipientului de măsurare

               0,5 mm ± 0,2 mm

               Inelul de umplere

               Diametru interior

               295 mm ± 1 mm

               Pâlnia de umplere

               Înălțimea părții cilindrice superioare

               120 mm ± 2 mm

               Înălțimea părții conice

               240 mm ± 1 mm

               Înălțimea ajutajului inferior de golire

               80 mm ± 0,5 mm

               Înălțimea totală a pâlniei

               440 mm ± 3 mm

               Diametrul interior al părții cilindrice superioare

               390 mm ± 1 mm

               Diametrul interior al ajutajului inferior de golire

               în partea de sus (g′)

               84,5 mm ± 0,5 mm

               în partea de jos (g″)

               86,5 mm ± 0,5 mm

               Diferența g″ – g′

               2 mm ± 0,5 mm

               Dispozitivul de reglare

               Diametrul tijei

               11 mm ± 0,2 mm

               Raza de racordare

               16 mm ± 0,5 mm

               Înălțimea părții cilindrice

               5 mm ± 0,5 mm

               Diametrul părții cilindrice

               33 mm ± 0,2 mm

               Raclorul

               Masa greutății de tracțiune

               5 kg ± 0,1 kg

               Recipientul de umplere

               Volumul până la margine

               24 l ± 0,1 l

         8.   Figura
   Aparatul-etalon este reprezentat în desenul anexat.
   II.   METODA DE UTILIZARE
   Cerealele supuse măsurărilor nu trebuie să conțină impurități și au o temperatură apropiată de temperatura ambiantă. Acestea trebuie să fie uscate în aer, adică să se afle în echilibru higroscopic cu aerul locului în care se efectuează măsurările. Pentru aceasta, cerealele se întind în strat subțire și se lasă astfel timp de aproximativ 10 ore înainte de a fi mutate. Umiditatea relativă a aerului nu trebuie să depășească 60 %.
   Masa hectolitrică depinde de cantitatea de cereale utilizată și de modul de transferare a cerealelor în pâlnia de umplere. Din acest motiv se utilizează următoarea procedură:
   Se plasează recipientul de măsurare 1 (a se vedea desenul) în poziția de umplere în așa fel încât axa sa să coincidă cu cea a inelului de umplere 2 și a pâlniei de umplere 3, și se manevrează mânerul 15 pentru a fixa recipientul cu ajutorul tijei de blocare 16. Se deplasează lama de raclaj 9 în poziția de plecare și se blochează în această poziție cu ajutorul zăvorului 12. Se utilizează șuruburile de calare 19 pentru a regla poziția șasiului 20, în așa fel încât marginea superioară a recipientului de măsurare 1 să se afle în plan orizontal în timpul umplerii.
   Se introduc 24 l de cereale în recipientul de umplere (care nu este reprezentat) și se varsă această cantitate prin pâlnia de umplere 3 după ce s-a verificat că obturatorul 4 al ajutajului inferior de golire 8 este în poziția închis. Trageți ivărul 5 pentru a deschide obturatorul 4, al cărui blocaj în poziția deschis este asigurat de opritorul 6, și se permite scurgerea cerealelor în recipientul de măsurare 1, care este așezat pe căruciorul 14. Această scurgere este protejată împotriva influențelor din exterior de colierul 2a. Suportul 14a împiedică deformarea șinelor pe care rulează roțile căruciorului 14.
   Surplusul de aproximativ 4 l de cereale, care a fost introdus în pâlnia 3 pentru a asigura o umplere corectă a recipientului de măsurare 1, este reținut în inelul de umplere 2, după umplerea completă a recipientului. Pentru a izola acest surplus de conținutul recipientului de măsurare 1, se deschide ivărul 12, care pivotează în jurul unui ax fixat pe traversa 11, pentru a elibera lama de raclaj 9. Muchia lamei de raclaj 9, acționată de greutatea de tracțiune 13, este suficient de ascuțită pentru a tăia boabele de cereale care se află pe marginea recipientului de măsurare 1 și care ar putea să împiedice regularitatea raclajului. În momentul în care lama de raclaj 9 ajunge în poziția finală, se trage, cu ajutorul mânerului 15, recipientul de măsurare 1 care se află pe căruciorul 14, se ridică recipientul de pe acest cărucior, se plasează pe balanță și se cântărește conținutul său (cu o marjă de ± 5 g).
   Se retrage lama de raclaj 9 pentru a fi repusă în poziția de plecare, pentru ca surplusul de cereale de pe aceasta să cadă în recipientul colector 17; boabele care sar înapoi sunt ghidate în recipient de către mantaua 18. După deblocarea piedicii 6, prin rotirea rotiței 4a, se readuce obturatorul 4 în poziția închis.
   În cazul în care trebuie să se efectueze o altă măsurare a aceluiași eșantion, trebuie să se amestece bine cerealele din recipientul de măsurare și cele din recipientul colector.
   Pentru a obține masa hectolitrică în kilograme pe hectolitru, se împarte la 0,2 hl valoarea în kilograme indicată de dispozitivul de cântărire.
   III.   VERIFICAREA ȘI REGLAREA
   1.   Dimensiuni și volume
   Dimensiunile și volumele menționate la punctul 1.7 sunt verificate cu ajutorul mijloacelor de măsurare care asigură precizia de măsurare adecvată.
   2.   Verificarea funcționării
   Aparatele etalon național trebuie verificate și reglate prin comparație cu aparatul etalon comunitar, cu ajutorul unui aparat etalon transportabil.
   Pentru verificare trebuie utilizat grâul pur de Manitoba, ale cărui boabe se apropie de forma sferică. Masa hectolitrică a acestuia trebuie să fie de cel puțin 80 kg/hl și el trebuie să se afle în echilibru higroscopic cu aerul înconjurător. Se efectuează 6 operațiuni de măsurare conform instrucțiunilor de la punctul II. Se notează cu P aparatul-etalon care trebuie verificat și cu N aparatul-etalon CEE, iar măsurătorile se efectuează conform schemei de mai jos:

               Comparația nr.

               1

               2

               3

               4

               5

               6

               Ordinea aparatelor

               NP

               PN

               NP

               PN

               NP

               PN

         2.1.1.   Diferențele dintre valorile separate date de P și valoarea lor medie nu trebuie să depășească ± 10 g.
   2.1.2.   Diferența dintre valoarea medie rezultată din cele 6 indicații date de P și valoarea medie rezultată din cele 6 indicații date de N reprezintă eroarea aparatului. Eroarea maximă tolerată este de ± 10 g.
   2.1.3.   În cazul în care erorile maxime tolerate indicate la punctele 2.1.1. și 2.1.2. sunt depășite, acest fapt poate proveni din faptul că cerealele folosite nu au fost omogenizate; de aceea cerealele trebuie întinse în strat subțire și lăsate în repaus alte 10 ore în locul de măsurare, după care verificarea prevăzută la punctul 2.1 este repetată
   2.1.4.   În cazul în care este depășită numai eroarea maximă menționată la punctul 2.1.2, aparatul trebuie reglat.
   Indicațiile furnizate de aparat pot fi modificate deplasând poziția dispozitivului de reglare 7 în sus sau în jos.
   Dispozitivul de reglare 7 este deplasat, iar verificarea descrisă la punctul 2.1 se reia.
   3.   Dispozitivul de cântărire
   3.1.   Pentru sarcinile între 10 și 20 kg, erorile balanței nu trebuie să depășească ± 0,01 % din greutate.
   3.2.   Suma erorilor greutăților folosite nu trebuie să depășească ± 0,02 % din masa lor nominală.
   Legenda desenului anexat

               1.

               Recipientul de măsurare

               2.

               Inelul de umplere și colierul 2a

               3.

               Pâlnia de umplere

               4.

               Obturatorul și rotița 4a

               5.

               Ivărul obturatorului

               6.

               Opritorul obturatorului

               7.

               Dispozitivul de reglare

               8.

               Ajutajul tronconic de golire

               9.

               Lama de raclaj

               10.

               Dispozitivul de ghidare a lamei de raclaj

               11.

               Traversa și suportul 11a

               12.

               Ivărul lamei de raclaj

               13.

               Greutatea de tracțiune

               14.

               Căruciorul și suportul șinelor 14a

               15.

               Mânerul căruciorului

               16.

               Tija de blocare

               17.

               Recipientul colector

               18.

               Mantaua

               19.

               Șuruburi

               20.

               Șasiu

   ANEXA II
   MIJLOACELE DE MĂSURARE UTILIZATE LA DETERMINAREA MASEI HECTOLITRICE CEE A CEREALELOR
   1.   Mijloacele de măsurare utilizate la determinarea masei hectolitrice CEE a cerealelor au următoarele caracteristici:

               (a)

               sunt concepute și realizate astfel încât să se asigure o repetabilitate și o reproductibilitate corecte a măsurătorilor;

               (b)

               eroarea maximă tolerată a masei hectolitrice este egală cu ± 5 la mie față de rezultatul dat de aparatul-etalon;

               (c)

               eroarea relativă maximă tolerată a capacității recipientului utilizat este de ± 2 la mie;

               (d)

               eroarea relativă maximă tolerată a balanței (cântarului) este de ± 1 la mie;

               (e)

               diferența dintre fiecare rezultat obținut pentru anumite cereale și valoarea medie a masei hectolitrice, determinată prin 6 măsurări consecutive, este de ± 3 la mie față de această medie cu o specie de cereale dată și valoarea medie a masei hectolitrice deduse prin 6 măsurări consecutive nu depășește trei miimi în plus sau în minus din această valoare medie.

         2.   Pe fiecare aparat se fixează o placă indicatoare, pe care sunt înscrise într-o manieră vizibilă, cu caractere lizibile și permanente, următoarele informații:

               (a)

               marcajul de aprobare de model CEE;

               (b)

               marca de identificare a fabricantului;

               (c)

               după caz, detalii despre fabricant;

               (d)

               un număr de identificare și anul fabricației;

               (e)

               capacitatea nominală a recipientului de măsurare și modul de utilizare sau o mențiune care să trimită la o carte tehnică.


title: Directiva 2011/17/UE a Parlamentului European și a Consiliului din 9 martie 2011 de abrogare a Directivelor 71/317/CEE, 71/347/CEE, 71/349/CEE, 74/148/CEE, 75/33/CEE, 76/765/CEE, 76/766/CEE și 86/217/CEE ale Consiliului privind metrologia  Text cu relevanță pentru SEE

text:
               18.3.2011

               RO

               Jurnalul Oficial al Uniunii Europene

               L 71/1

         DIRECTIVA 2011/17/UE A PARLAMENTULUI EUROPEAN ȘI A CONSILIULUI
   din 9 martie 2011
   de abrogare a Directivelor 71/317/CEE, 71/347/CEE, 71/349/CEE, 74/148/CEE, 75/33/CEE, 76/765/CEE, 76/766/CEE și 86/217/CEE ale Consiliului privind metrologia
   (Text cu relevanță pentru SEE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 114,
   având în vedere propunerea Comisiei Europene,
   având în vedere avizul Comitetului Economic și Social European (1),
   hotărând în conformitate cu procedura legislativă ordinară (2),
   întrucât:

               (1)

               Politicile Uniunii privind o mai bună legiferare pun accentul pe importanța simplificării legislațiilor naționale și a celei a Uniunii ca element esențial pentru ameliorarea competitivității întreprinderilor și pentru realizarea obiectivelor agendei de la Lisabona.

               (2)

               O serie de instrumente de măsură sunt reglementate prin directive speciale, adoptate în temeiul Directivei 71/316/CEE a Consiliului din 26 iulie 1971 de apropiere a legislațiilor statelor membre referitoare la dispozițiile comune pentru mijloacele de măsurare și pentru metodele de control metrologic (3), care a fost reformată prin Directiva 2009/34/CE a Parlamentului European și a Consiliului din 23 aprilie 2009 privind dispozițiile comune pentru mijloacele de măsurare și metodele de control metrologic (4).

               (3)

               Directiva 71/317/CEE a Consiliului din 26 iulie 1971 de apropiere a legislațiilor statelor membre referitoare la greutățile paralelipipedice de la 5 până la 50 kilograme de precizie medie și la greutățile cilindrice de la 1 până la 10 kilograme de precizie medie (5), Directiva 71/347/CEE a Consiliului din 12 octombrie 1971 de apropiere a legislațiilor statelor membre referitoare la măsurarea masei hectolitrice a cerealelor (6), Directiva 71/349/CEE a Consiliului din 12 octombrie 1971 privind apropierea legislației statelor membre în domeniul calibrării rezervoarelor de nave (7), Directiva 74/148/CEE a Consiliului din 4 martie 1974 privind apropierea legislațiilor statelor membre referitoare la greutățile de la 1 mg până la 50 kg de exactitate peste medie (8), Directiva 75/33/CEE a Consiliului din 17 decembrie 1974 privind apropierea legislațiilor statelor membre referitoare la apometrele pentru apă rece (9), Directiva 76/765/CEE a Consiliului din 27 iulie 1976 de apropiere a legislațiilor statelor membre privind alcoolmetrele și aerometrele pentru alcool (10), Directiva 86/217/CEE a Consiliului din 26 mai 1986 privind armonizarea legislațiilor statelor membre referitoare la manometrele pentru măsurarea presiunii în pneurile autovehiculelor (11), adoptate în baza Directivei 71/316/CEE, sunt depășite din punct de vedere tehnic, nu mai corespund cu stadiul actual al tehnologiei metrologice sau se referă la instrumente care nu fac obiectul dezvoltărilor tehnologice și sunt tot mai rar utilizate. Mai mult, dispozițiile de drept intern și dispozițiile Uniunii pot coexista.

               (4)

               Deși Directiva 76/766/CEE a Consiliului din 27 iulie 1976 de apropiere a legislațiilor statelor membre privind tabelele alcoolmetrice (12) prevede o armonizare totală, cea mai mare parte a conținutului acesteia este inclus în regulamentele Uniunii privind măsurarea alcoolului din vin și băuturi spirtoase, și anume Regulamentul (CEE) nr. 2676/90 al Comisiei din 17 septembrie 1990 de stabilire a metodelor comunitare de analiză în sectorul vinurilor (13) și Regulamentul (CE) nr. 2870/2000 al Comisiei din 19 decembrie 2000 de stabilire a metodelor comunitare de referință pentru analiza băuturilor spirtoase (14). Standardele internaționale pentru tabelele alcoolmetrice sunt identice cu cele prevăzute în Directiva 76/766/CEE, acestea putând reprezenta în continuare baza reglementărilor naționale.

               (5)

               Progresul tehnic și inovația în domeniul instrumentelor de măsură care fac obiectul directivelor care urmează a fi abrogate vor fi asigurate în practică prin aplicarea voluntară a standardelor internaționale și europene care au fost elaborate sau prin aplicarea reglementărilor naționale care stabilesc specificațiile tehnice întemeiate pe astfel de standarde sau, în conformitate cu principiile unei mai bune legiferări, prin includerea unor dispoziții suplimentare în Directiva 2004/22/CE a Parlamentului European și a Consiliului din 31 martie 2004 privind mijloacele de măsurare (15). Mai mult, libera circulație în cadrul pieței interne a tuturor produselor la care se referă directivele care se abrogă este asigurată prin aplicarea satisfăcătoare a articolelor 34, 35 și 36 din Tratatul privind funcționarea Uniunii Europene și a principiului recunoașterii reciproce.

               (6)

               Cu toate acestea, având în vedere revizuirea viitoare a Directivei 2004/22/CE, este necesară stabilirea datei abrogării celor șapte directive cu suficient timp înainte pentru a permite Parlamentului European și Consiliului să aibă perspective diferite în contextul unei revizuiri a Directivei 2004/22/CE.

               (7)

               Directiva 71/349/CEE ar trebui să fie abrogată.

               (8)

               Deși Directivele 71/317/CEE, 71/347/CEE, 74/148/CEE, 75/33/CEE, 76/765/CEE, 76/766/CEE și 86/217/CEE ar trebui de asemenea abrogate cât mai curând posibil, acestea ar trebui să fie abrogate numai după evaluarea necesității includerii instrumentelor de măsură care fac obiectul acestor directive în domeniul de aplicare al Directivei 2004/22/CE. Comisia ar trebui să realizeze o astfel de evaluare în paralel cu raportul său privind punerea în aplicare a Directivei 2004/22/CE. În contextul acestei evaluări, data stabilită pentru abrogarea acestor directive ar putea fi avansată, în vederea asigurării coerenței acțiunii legislative a Uniunii în domeniul instrumentelor de măsură. În orice caz, abrogarea acestor directive ar trebui să intre în vigoare nu mai târziu de 1 decembrie 2015.

               (9)

               Abrogarea directivelor nu ar trebui să creeze noi obstacole în calea liberei circulații a bunurilor sau sarcini administrative suplimentare.

               (10)

               Abrogarea directivelor ar trebui să nu aibă repercusiuni asupra aprobărilor CE de model și a certificatelor de aprobare CE de model existente, până la expirarea acestora.

               (11)

               În conformitate cu punctul 34 din Acordul interinstituțional pentru o mai bună legiferare (16), statele membre sunt încurajate să elaboreze, pentru ele însele și în interesul Uniunii, propriile tabele care să ilustreze, în măsura posibilului, corespondența dintre prezenta directivă și măsurile de transpunere, precum și să le facă publice,

         ADOPTĂ PREZENTA DIRECTIVĂ:
   Articolul 1
   Fără a aduce atingere articolului 6 alineatul (1), Directiva 71/349/CEE se abrogă cu efect de la 1 iulie 2011.
   Articolul 2
   În conformitate cu articolul 4 și fără a aduce atingere articolului 6 alineatul (2), Directivele 71/347/CEE, 75/33/CEE, 76/765/CEE, 76/766/CEE și 86/217/CEE se abrogă cu efect de la 1 decembrie 2015.
   Articolul 3
   În conformitate cu articolul 4 și fără a aduce atingere articolului 6 alineatul (3), Directivele 71/317/CEE și 74/148/CEE se abrogă cu efect de la 1 decembrie 2015.
   Articolul 4
   Până la 30 aprilie 2011, pe baza rapoartelor transmise de statele membre, Comisia evaluează necesitatea includerii instrumentelor de măsură care fac obiectul directivelor menționate la articolele 2 și 3 în domeniul de aplicare al Directivei 2004/22/CE, precum și dacă măsurile tranzitorii și data stabilită pentru abrogarea directivelor trebuie modificate în consecință. Comisia prezintă un raport Parlamentului European și Consiliului împreună cu o propunere legislativă în acest sens, dacă este cazul.
   Articolul 5
   (1)   Statele membre adoptă și publică până la 30 iunie 2011 actele cu putere de lege, regulamentele și actele administrative necesare pentru a se conforma articolului 1. Comisiei îi sunt comunicate de îndată de către statele membre textele respectivelor măsuri.
   Statele membre aplică măsurile respective de la 1 iulie 2011.
   Atunci când statele membre adoptă măsurile respective, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre adoptă și publică până la 30 noiembrie 2015 actele cu putere de lege, regulamentele și actele administrative necesare pentru a se conforma articolelor 2 și 3. Comisiei îi sunt comunicate de îndată de către statele membre textele respectivelor măsuri.
   Statele membre aplică măsurile respective de la 1 decembrie 2015.
   Atunci când statele membre adoptă măsurile respective, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (3)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 6
   (1)   Verificările inițiale CE desfășurate și certificatele de calibrare eliberate până la 30 iunie 2011 în temeiul Directivei 71/349/CEE rămân valabile.
   (2)   Aprobările CE de model și certificatele de aprobare CE de model eliberate până la 30 noiembrie 2015 în temeiul Directivelor 71/347/CEE, 75/33/CEE, 76/765/CEE și 86/217/CEE rămân valabile.
   (3)   Greutățile în conformitate cu Directiva 71/317/CEE și greutățile în conformitate cu Directiva 74/148/CEE pot face obiectul unei verificări inițiale CE, în conformitate cu articolele 8, 9 și 10 din Directiva 2009/34/CE, până la 30 noiembrie 2025.
   Articolul 7
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 8
   Prezenta directivă se adresează statelor membre.

      Adoptată la Strasbourg, 9 martie 2011.

            Pentru Parlamentul European

            Președintele

         J. BUZEK

            Pentru Consiliu

            Președintele

         GYŐRI E.

      (1)  JO C 277, 17.11.2009, p. 49.

      (2)  Poziția Parlamentului European din 15 decembrie 2010 (nepublicată încă în Jurnalul Oficial) și Decizia Consiliului din 21 februarie 2011.

      (3)  JO L 202, 6.9.1971, p. 1.

      (4)  JO L 106, 28.4.2009, p. 7.

      (5)  JO L 202, 6.9.1971, p. 14.

      (6)  JO L 239, 25.10.1971, p. 1.

      (7)  JO L 239, 25.10.1971, p. 15.

      (8)  JO L 84, 28.3.1974, p. 3.

      (9)  JO L 14, 20.1.1975, p. 1.

      (10)  JO L 262, 27.9.1976, p. 143.

      (11)  JO L 152, 6.6.1986, p. 48.

      (12)  JO L 262, 27.9.1976, p. 149.

      (13)  JO L 272, 3.10.1990, p. 1.

      (14)  JO L 333, 29.12.2000, p. 20.

      (15)  JO L 135, 30.4.2004, p. 1.

      (16)  JO C 321, 31.12.2003, p. 1.